## La Generalitat estén el projecte de reciclatge de càpsules de café i alumini a la planta d’envasos de Benidorm

*** L’acord permet avançar en la valorització de residus i en l’impuls a l’economia circular en la Comunitat Valenciana
* El conveni s’emmarca en la Setmana Europea de Prevenció de Residus**

La Vicepresidència Segona per a la Recuperació, Medi Ambient, Infraestructures i Territori, a través de l’empresa pública Valenciana d’Estratègies i Recursos per a la Sostenibilitat Ambiental (Vaersa), ha subscrit un conveni de col·laboració amb Nestlé-Nespresso per a la posada en marxa d’un projecte destinat a millorar la recuperació de l’alumini de xicoteta grandària en la Planta de Classificació d’Envasos Lleugers de Benidorm.

Com ha explicat el secretari autonòmic de Medi Ambient i Territori, Raúl Mérida, la iniciativa, que es materialitza en el marc de la Setmana Europea de Prevenció de Residus, “permetrà separar i valorar càpsules de café de plàstic, taps i xicotets envasos i tapes de iogurt depositats per la ciutadania en els contenidors grocs”. Una vegada classificats, estos materials seran enviats a instal·lacions especialitzades per a garantir el seu adequat reciclatge, en línia amb el full de ruta de la Vicepresidència Segona orientada a convertir els residus en nous recursos.

Esta iniciativa s’emmarca en l’objectiu estratègic d’impulsar l’economia circular en la Comunitat Valenciana, conforme al Pla integral de residus vigent (PIR-CVA 2019), que en el curt termini serà substituït per un nou, i a les directrius del futur Pla estatal marc de gestió de residus 2024-2035 (PEMAR). A més, este conveni dona continuïtat a la col·laboració ja existent entre Vaersa i Nestlé, després dels resultats obtinguts en un projecte de les mateixes característiques desenrotllat en la planta de Picassent.

“Amb l’ampliació a Benidorm, la planta rebrà i classificarà l’alumini de xicoteta grandària procedent dels contenidors grocs dels municipis participants, inicialment Benidorm i Alacant”, ha detallat, Mérida.

Per a optimitzar el procés s’instal·larà un separador per corrents de Foucault, que permetrà arribar a taxes de captació iguals o superiors al 75 % i nivells de puresa pròxims al 90 % en el material recuperat.

De manera paral·lela, es posarà en marxa una campanya de sensibilització per a fomentar el depòsit adequat d’estos residus en el contenidor groc. Així mateix, es constituirà una comissió de seguiment, que es reunirà trimestralment durant el primer any i de manera semestral a partir del segon, amb la finalitat d’avaluar l’evolució i el correcte desenrotllament del projecte.

Fecha: 21/11/2025